Ixeru benni güia laní Pascua.
Betteyú sá nna binacana chi daa Jesús gueꞌe lheꞌe yiesi Jerusalén.
Laniala nna uchúcana dina qui dhencana,
atti biríattebacana diacana esácana Benniha ribesiꞌacana rácana:
—¡Xxeni ra lelu o!
¡Carbárulu!
¡Lu ancalu benni udhelha Tata Do Iyyabaaha!
¡Carbárulu!
¡Lu ancalu nu innabia riꞌitu ca benni Israel-ni!
Jesús guattiꞌe ttu burru cuiti,
nianna udottebe cuꞌe nua,
attiba rá lo ca sitsi gue Tata Do Iyyabaaha:
Bittu gasinle,
lebiꞌi ca benni seꞌe lheꞌe yiesi Sión;
Gualugüiarga,
ni benni rinnabia gueleha dee doe cuꞌe ttu burru cuiti.
Ca biꞌini rudheti ca tisa ruleꞌe nna läga guadú lecabi gue nu raca lania.
Dequide liba chi beopi Jesús iyyabaaha beleꞌe loe lee anque benni ra xxeni leni,
lania liba guadú lecabi iyába nu bedhacacana Benniha nna chi dia lo ca sitsi gue Tata Do Iyyabaaha,
aníaba guate.
Ca benni useꞌe len Jesús begüiacana beaxie Lázaro atti yuꞌubi lheꞌe baa atta yu ca nu yatti-na,
qui benie beaquinbi,
lacana nna rixxiꞌacana gue nu biláquinna.
Larcala nna biría ca benni gualedacana Benniha,
cumu binacana gue milagru xxeni benie.
Ca fariseo nna rá loescani:
—Urga xa,
läga ridári lo unná.
Gualugüiarga,
iyárechaba ca benni diacana denocana unná.